*ҚРҰБ Төрағасы Е.А. Досаевтың*

*Мәжілістің пленарлық отырысындағы*

*«2021 – 2023 жылдарға арналған*

*республикалық бюджет туралы»*

*мәселе жөніндегі баяндамасы*

*Нұр-Сұлтан қ., 2020 жылғы 21 қазан*

**Құрметті Нұрлан Зайроллаұлы!**

**Құрметті депутаттар!**

Әлемдік экономика **жоғары белгісіздік** жағдайында бұрынғыша **сыртқы күтілмеген өзгерістер** әсерімен дамуда.

**Біріншіден, коронавирус пандемиясының дамуы** орта мерзімді перспективада әлемдік экономикаға әсер ететін негізгі факторлардың бірі болып табылады. Іскерлік белсенділіктің төмендеу тәуекелі көбінесе **вакцинаны дайындау ұзақтығына**, сондай-ақ оған **теңдей қолжеткізбеу** және оның елдер арасында бірдей бөлінбеуықтималдығына байланысты.

**Екіншіден,** пандемияға байланысты ахуалдың нашарлау тәуекелдерінен басқа **геосаяси факторлар** әлемдік экономикаға қосымша қысым жасайды. Олардың ішінде АҚШ Президентінің алдағы сайлауы аясында күшейе түскен АҚШ пен Қытай арасындағы экономикалық және сауда қарама-қайшылықтары, Таулы Қарабақта жалғасып жатқан әскери қақтығыс, Ресей Федерациясына қатысты санкциялық риториканың күшеюі.

**Үшіншіден,** әлемдік тауар нарықтары, әсіресе мұнай нарығы **жоғары құбылмалылықты** сезінуде. Ағымдағы

жылғы қыркүйекте байқалған жаһандық іскерлік белсенділіктің баяулауы мұнайға сұраныстың барынша баяу қалпына келу ықтималдығын арттырады. Бұл ағымдағы өндіру көлемін сақтай отырып, оның қорларының қайта өсуіне әкелуі мүмкін.

Ағымдағы деңгейде мұнай бағасының сақталуы аталған факторларға және ОПЕК+ уағдаластықтарының сақталуына байланысты.

***Анықтама үшін***. ***Global Composite PMI*** *индексі ағымдағы жылғы тамыздағы* ***52,4*** *тармақтан ағымдағы жылғы қыркүйекте* ***52,1*** *тармаққа дейін,* ***Еуроаймақта******composite PMI*** *- ағымдағы жылғы тамыздағы* ***51,9*** *тармақтан* ***50,4*** *тармаққа дейін төмендеді.* ***Қытай*** *өнеркәсібіндегі іскерлік бесенділік индексі ағымдағы жылғы қыркүйекте бір ай бұрынғы* ***53,1*** *тармақпен салыстырғанда* ***53,0*** *тармаққа дейін,* ***Ресейде – 51,1*** *тармақтан* ***48,9*** *тармаққа дейін төмендеді.* ***Қазақстанда******іскерлік бесенділік индексі*** *ағымдағы жылғы қыркүйекте бір ай бұрынғы* ***45,4*** *тармақтан* ***47,6*** *тармаққа дейін көтерілді****.***

Осы факторларды ескере отырып, халықаралық ұйымдар өз болжамдарын жаңартты. Мәселен, ағымдағы жылғы 13 қазанда Халықаралық валюта қоры (ХВҚ) 2020 жылы **ішкі жалпы өнімнің** **(ІЖӨ) күтілетін төмендеуін** **-4,9%**-тен **-4,4%**-кедейін **50 базистік тармаққа** қайта қарады.

Бұл ретте **дамыған** және **дамушы елдерге** әсердің әр түрлі бағыттағы сипаты болады. Мәселен, **дамыған елдер** тобы бойынша 2020 жылға арналған болжам **(-)8,0%**-тен   
**(-)5,8%**-ке дейін **жақсарған**, ал дамушы елдербойынша -   
**(-)3,0%**-тен **(-)3,3%**-ке дейін **нашарлаған**. ХВҚ болжамы бойынша 2020 жылы **Қытай ғана экономикалық өсуді** көрсетеді.

Бұл жағдайларда әлемдік экономиканың 2021 жылдан бастап қалпына келуі күтіледі, ал дағдарыстан бірінші болып **дамыған елдер** шыға бастайды. Төмен база аясында әлемдік экономиканың дамуы 2021 жылы **5,2%**-ке жетіп, орта мерзімді перспективада **3,5%**-ке дейін біртіндеп баяулайды.

2021-2023 жылдарға арналған республикалық бюджет параметрлерін қалыптастыру үшін Ұлттық Банк мынадай **ақша-кредит саясаты көрсеткіштерінің болжамын** ұсынды.

**1.** Біздің бағалауымыз бойынша, 2020 жылы бағаны өсірудің негізгі әсері біртіндеп төмендей отырып, **2021-2022 жылдары** **инфляция** **4-6%** дәлізіне қайта оралады. **2023** жылы инфляция **4-5%**-ке дейін төмендейді деп күтілуде.

***Анықтама үшін. Жылдық инфляция*** *ағымдағы жылғы қыркүйекте* ***7,0%,*** *оның ішінде* ***азық-түлік инфляциясы*** *–* ***10,8%*** *болды және инфляцияға негізгі үлес қосуды жалғастыруда. Өсудің барынша жоғары қарқыны нан-тоқаш өнімдері мен жармаларда* ***(13,4%),*** *жеміс-көкөніс өнімдерінде* ***(13,7%)*** *сақталуда, бұл ретте ет және ет өнімдері бағасының өсу қарқыны бәсеңдеді* ***(10,3%).***

***Азық-түлікке жатпайтын инфляция 5,5%*** *деңгейінде (тамызда - 5,5%) сақталды.* ***Ақылы қызметтер*** *бағасының жылдық өсуі**электр энергиясына,**білім беру қызметтеріне тарифтердің өсуі аясында тамыздағы* ***3,4%****-****тен*** *қыркүйекте* ***3,6%-ке*** *дейін өсті.**Реттелетін коммуналдық қызметтерге тарифтер қыркүйекте жылдық көрсеткіш бойынша* ***0,7%-ке*** *артты.*

**2.** Іскерлік белсенділіктің қалпына келуіне қарай **депозиттер** мен **кредиттер** 2021-2023 жылдары **ІЖӨ-нің номиналды өсу қарқыны** (**8,3%** – 2021 жылы, **7,5%** – 2022 жылы, **8,4%** – 2023 жылы) деңгейінде өсетіні күтіледі.

**3.** 2021 жылы тапшылықты **8,7 млрд** АҚШ долларына (ІЖӨ-нің 4,8%-і) дейін кеңейту болжанып отыр. Бұл халық пен бизнестің тауарлар импортына кейінге қалдырылған сұранысын іске асыруға байланысты сауда балансы профицитінің төмендеуіне байланысты. Шетелдік инвесторларға төленетін кірістер төлем балансына қысым көрсетуді жалғастырады.

**Құрметті депутаттар!**

Әлемдік экономиканы одан әрі қалпына келтіру ұзақ, әркелкі және жоғары белгісіздікпен ұштасатын болады. **Экономиканы** толық **қалпына келтіру** және орнықты өсу траекториясына шығу бірінші кезекте 2021 жылы қауіпсіз әрі тиімді вакцина енгізілгеннен кейін мүмкін болады.

Жаңа сын-қатерлерді ескере отырып, Ұлттық Банк Үкіметпен бірлесіп **экономикалық өсуді қалпына келтіру жөніндегі кешенді жоспарды** іске асыруды жалғастырады.

Мемлекет басшысының ағымдағы жылғы 1 қыркүйекте жарияланған Жолдауына сәйкес Ұлттық Банктің алдына ақша-кредит саясатының тиімділігін, валюта нарығының орнықтылығын арттыру, қаржылық технологиялар мен ұлттық төлем жүйесін дамыту міндеттері қойылды.

Бұл басымдықтар әзірленіп жатқан **Қазақстанның** **2030 жылға дейінгі ақша-кредит саясатының стратегиясында** көрініс табады. Оны іске асыру инфляцияның дәлізін **2025 жылға** **3-4%-ке** дейін төмендете отырып, инфляциялық күтулерді одар әрі тұрақтандыруға мүмкіндік береді. Бұл инфляцияның тұрақты төмен деңгейін қамтамасыз ете отырып, шетелдік инвестицияларды әкелу мен халықтың әл-ауқатын көтерудің кепілі болатын ақша-кредит саясатының экономикалық дамуға әсерінің әлеуетін күшейтеді.

**Экномикалық өсуді қалпына келтіру бойынша кешенді жоспарды** іске асыру шеңберінде Үкімет пен Ұлттық Банктің бірлескен іс-қимылдары қазақстандық экономика өсуінің тұрақты траекторияға шығуға мүмкіндік береді.

Ұлттық Банк ахуалды жіті қадағалап, баға мен қаржылық тұрақтылықты қамтамасыз ету, сондай-ақ экономиканың қалпына келуі үшін қолайлы жағдайлар жасау үшін барлық қажетті шараларды қабылдайтын болады.

**Назарларыңызға рақмет!**